Ich Melchior Borsinger, medicinae doctor, schùldetheisz und ban̄erherr der statt Baden im Ergeùw ✳ bekhenne unndt thùen kùndt allermenigkhlichen mit diszerem brieff, ✳ dasz aùff den tag, ✳ alsz sein datum weyset für mich undt
die räth hienach benandt, ✳ da ich nach desz raths gewonheit ✳ offendtlichen zùe gericht gesessen bin, khom̄en seindt ✳ unsser lieb unndt gethreùwe stattschreyber Johan Beat Bodmar, bùrger
alhier an einem, ✳ so danne die edlen vesten unndt weysen herren Samuel Tribolet, ✳ diszmahlen regierender landtvògt der graffschafft Baden, ✳ unndt Niclaùsz Dachselhoffer, hoffmeister zùe Königsfelden, ✳ beide desz raths loblicher statt Bern, ✳ innam̄en unndt aùsz befelch der hoch unndt wohlgeachten, ✳ wohledel gebohrnen, ✳ gestrengen, ✳ ehrn ✳ unndt nothùesren, ✳ from ✳
füsichtig, ✳ fürnem unndt wohlweysen herren schùldetheissen unndt rath lobl✳ statt Bern, unnseren gnedigen schùtz unndt schirmherren, ✳ alsz von wegen ihres haùses unndt hoffs Königsfelden am anderentheill, ✳ zùe beyderseits verfürsprechet wie recht was ✳ unndt eröffnet unsz gedachter stattschreyber Bodmar ✳ dùrch seinen erlaùbten fürsprechen, ✳ wie dasz
er zùe befürderùng seines nùtzens ✳ mit gut₎ consens, ✳ liebe, ✳ wüssen unndt willen ✳ der edlen, ehrenvesten, fürsichtig, ✳ ehrsam unndt weysen herren schùldetheissen von klein unndt grossen
räthen der statt Baden ✳ eines aùffrecht✳, steth✳, vest✳, ewigen unndt uhnwiderrüefflichen taùsches für sich, all seine erben unndt nachkhom̄en vertaùschet ✳ unnd den hochgenandten herrn schùldtheissen unndt rath lobl✳ statt Bern zùehanden ihres vorgesagten haùsz ✳ unndt hoffs Königsfelden ✳ aùffrecht unndt redlich vertaùschet hete, ✳ namblichen sein haùsz undt hoffstatt zùe Baden an der Weitengassen bey dem mittleren brùnnen, ✳ zùe dem Wolff genandt, unndt endtzwüschendt dem haùsz zùm Katzenschenckhel ✳ unndt dem haùsz zùr Saùw gelegen ✳ mit dach, ✳
gmach, nagel unndt nuͦeth, ✳ aùch aller freyheit, gerechtigkheit, ✳ ehehaffte unndt zùogehördt für frey ledig unndt eigen, ✳ desz auch er unndt seine erben ✳ den genandten h✳ lobl✳ statt Bern ihren
erben unndt nachkhom̄en gùet✳ redlich sichrer wehrschafft tragen unndt thùn solten unndt wolten. ✳ unndt were also diser taùsch zùegangen unndt beschehen wie volget. ✳ erstlichen so
geben mehrgemelte herren lobl✳ statt Bern ✳ ihme Bodmeren gegen gemeltem haùsz zùm Wolff ✳ ihr gehäbtes haùsz in der statt Baden, zùe dem Rotenberg genandt, bey dem oberen
brùnnen ✳ endtzwüschendt dem haùsz zùm Strahl ✳ unndt dem haùsz zùm Seckel gelegen ✳ mit dach, ✳ gmach, ✳ nagel, nùeth, ✳ aller freyheit, ✳ gerechtigkheit, ✳ ehehaffti unndt zùegehördt ✳ aùch für
frey ledig unndt eigen. ✳ unndt diecreylen dan obbemeldtes haùsz zùm Wolff breiter ✳ alsz ist ihme zùe einem nachgelt von ehrengesagten herren versprochen worden eintaùsent
zweyhùndert gùet gùlden ✳ jehe dritthalb pffùndt haller oder fùfftzig Lùcerner schilling für einen gùlden gerechnet unndt gezelt ✳ unndt dreyssig fùnff dùcaten zùm trùnckhgeldt ✳ welche
sùm̄a sambt dem trùnckhgelter von herren hoffmeisteren Dachselhoffer in gùetem paarem geldt empffangen zùehaben sich hiemit erkhenne ✳ deswegen er aùch für sich seine erben unndt
nochkhom̄en innam̄en hochgenandt ihr gnaden lobl✳ statt Bern dero gentzlichen frey ✳ qùit ✳ ledig unnt losz sagen thüe. ✳ sollicher eröffnùng nach liesz der genandte unser stattschreyber
Bodmar an ein recht ✳ unndt begehrte an einer urtheill zùe erfahren ✳ wie es solchen taùsch aùfgeben ✳ unndt zùe der genandten unsern g₎✳ schùtz unndt schirmherren lobl✳ statt Bern
handen bringen solte ✳ damit solcher taùsch jetz unndt hernach gùet crafft unndt macht haben möchte. ✳ undt wan nùhn sie einandern zùe beyderseits aller obgeschribnen articlen
laùter anred unndt bekhandtlich wahren ✳ da ward noch mein desz schùldetheissen umbfrag zùe recht ertheilt ✳ das mehrgedachter Bodmar sich solliches haùses für sich seine erben
unndt nachkhom̄en ✳ endtzeüchen unndt aùffgeben solle ✳ in mein desz schùldetheissen alsz in eines richters handt ✳ unndt ich dan solchen taùsch aùsz meiner handt den genandten herrn Samuel
Tribolet ✳ unndt Nicolao Dachselhofferrn ✳ zùe handen desz haùses unndt hoffs Königsfelden lihen unndt befehlen ✳ disz alles wie urtheil unndt recht geben hat ✳ zùestùend beschach undt vollfertiget ward ✳ dermassen das es billich nùhn unndt hernach gùet crafft ✳ völlig macht unndt handveste hat unndt haben soll ✳ für allen gebresten undt einfähl. ✳ diser fertigùng begerthen
gedachte herren vertaùschere eines brieffs zùehanden desz hoffs Königsfelden der ihnen zùgeben erkhendt war ✳ jedoch so haben sich vilgenandte herrn lobl✳ statt Bern für sich undt
ihre nachkhom̄en begeben ✳dasz sie disz haùsz zùm Wolff für sie oder ihre herren ehrengesandten allein inhaben wolten ✳ ob sie dasselb aber besetzen ✳ dasz sie solches mit einem bùrger zùe Bade₎
besetzen wollen ✳ der aùch einem schùldetheissen unndt rath zùe Baden in allen zimlich unndt billichen sachen gehorsamb unndt gewertig sein solle. ✳ zùe urkhùndt dessen hab ich obbemelter
schùldetheisz mein eigen insigell ✳ unndt zùe mehrer sicherùng das alles frey ledig unndt eigen der statt Baden mehrer insigel gethan henckhen an disen brieff wie dan urteil unndt recht
geben hat. ✳ so geben donnerstag den zölfften martii desz sechszenhùndert fùnff unndt sechstzigsten jahres ✳ der rathen nam̄en so hierbey wahren herr Caspar Dorer
alt schùldetheisz ✳ Fridli Mattler ✳ Jo✳ Lùdwig Egloff ✳ Francihi Keller ✳ Mathisz Nierickher, Bernhart Wegman ✳ doctor Jacob Keller Jo✳ Bernhart Silberysen ✳ Dietrich Brùnner undt
Beat Jacob Schnorpff. ✳